[Foto’s] Reusebrand woed deur nag voortDie brand by die Durbanse hawe. Foto: Rescue Care Brandbestryders het gisteraand en regdeur die nag gespook om ŉ reusebrand in ŉ pakhuis by die Durbanse hawe onder bedwang te bring en mense in ondernemings moes die gebied verlaat. “Die polisie het almal in die omgewing aangemoedig om vir hul eie veiligheid die gebied te verlaat. Alle sakeondernemings is gevra om bedrywighede te staak en ŉ gedeelte van die M4-snelweg, Southcoastweg en M7 was vir verkeer gesluit om verkeersprobleme te vermy,” het Garrith Jamieson, woordvoerder van Rescue Care, gesê. Die brand was teen Saterdagoggend grootliks onder beheer maar nie heeltemal geblus nie. ŉ Digte rookwolk het oor die pakhuis langs Southcoastweg in Rossburgh, wat ondermeer kunsmis en ander vlambare stowwe gestoor het, gehang. Brandbestryders is steeds op die toneel om te verseker dat die smeulende brand nie weer opvlam nie. Jamieson het gesê volgens brandbestryders was dié brand een van grootstes wat hulle nog moes beveg. Die pakhuis van nagenoeg 200 000 m² is byna heeltemal verwoes. “Teen 06:30 was die brand nog nie heeltemal geblus nie, maar dit was minder erg as wat die omstreeks middernag was.” Maroela Media het vroeër berig die brand het Vrydagoggend uitgebreek. Twee mense, ŉ werker in die pakhuis en ŉ brandbestryder, het geringe beserings opgedoen en is na ŉ nabygeleë hospitaal geneem vir behandeling. ŉ Stormsterk wind het die brand aangewakker. Dit is nog onduidelik hoe die brand ontstaan het. ŉ Behoorlike ondersoek sal gedoen word sodra die toneel veilig verklaar is.